Gedenkdiens ná graad 1-seun sterf by skoolDivan Joubert. Foto: Facebook. ŉ Gedenkdiens word eersdaags vir Divan Joubert, die graad 1-leerder aan die Laerskool Standerton in Mpumlanaga wat Maandagoggend by die skool oorlede is, gehou. Rudi Hamman, die skoolhoof, het Dinsdag aan Maroela Media bevestig sy gedenkdiens is Vrydag, 24 April om 11:00 by die NG Moedergemeente (Klipkerk) in die dorp. Jouberts se skoolmaats en onderwysers het ook Dinsdag blomme by die skool se herdenkingsmuur vir hom geplaas en kerse in sy eer aangesteek. Maroela Media het vroeër berig Joubert het glo op die skoolterrein gestruikel. Graad 7-leerders het hom opgehelp, maar hy het onmiddellik daarna inmekaar gesak. Noodhulp is toegepas, maar hy kon nie bygebring word nie. ŉ Dokter, wat langs die skool woon, se hulp is onmiddellik ingeroep en hy het Joubert dood verklaar. Die skool het die polisie en die departement van onderwys in kennis gestel. ŉ Nadoodse ondersoek sal die oorsaak van sy dood bepaal. Intussen stroom boodskappe van bemoediging op Maroela Media in vir Joubert se geliefdes. Elize Jacobs skryf: “Baie hartseer. Alle sterkte aan die familie. God sal julle hand hou en dra waar nodig. Alle sterkte, van die Jacobs gesin.” Alet skryf: “Dit is so hartseer! Pappa, mamma ek weet hoe julle voel! Het ook 30 jaar terug ŉ kindjie verloor! Sterkte aan julle!” Anita skryf: “Wat ŉ pragtige seuntjie! Baie liefde en sterkte aan sy ouers, sussie, grootouers, maatjies en almal wat hierdie mooi kind lief het. Mag Vader julle in ŉ mantel van vertroosting toevou.” Chantal skryf: “Ons hartjies gaan uit na mamma en pappa en sussie. Ons bid vir julle, ons dink aan julle, ons weet nie waardeur julle gaan nie. Ons vra die Hemelse Vader om sy hand oor julle te hou en julle te dra deur dié tyd. Divan jy gaan deur so baie mensies, vriende en familie gemis word. RIV. Divan, ek’s ŉ mamma van drie en ek het geen woorde, nie dis vreeslik baie hartseer hy was nog so klein.” Mandie skryf: “Ek sit hier met trane in my oë, dis so hartseer. Ek het ŉ dogtertjie in graad 1 ek kan my nie indink dat so iets met my moet gebeur nie. My hart gaan uit na die ouers en die sussie van Divan. Rus in vrede seun, jy gaan gemis word en jou mense sal altyd lief wees vir jou. Sterkte mamma, pappa en sussie.” Lees meer boodskappe hier in die kommentaar.